Niels Jørgen Langkilde (KF), 1998-02-17:
Jeg vil gerne takke for bemærkningerne til forslaget.
Og jeg må sige, at man gør sig anstrengelser for ikke at genbruge motiverne til at afvise forslaget; den kreativitet kan man da roligt tilskrive venstre side i salen: Nu er det opgavekommissionen, vi skal vente på!
Men vi har ventet på mange, og vi skal nok også vente på Godot, inden vi får overbevist den side af salen.
Jeg synes, at det, der har været mest slående, er, at vi nu hører den afvisning fra nogle partier, der lige har holdt nogle blændende taler om »Agenda 21« og om, at man skal have tillid til befolkningen i kommunerne og sørge for at komme længst muligt ud i lokalsamfundene, for blup, nu ruller de det hele tilbage og siger: Nej, nej, det var ikke meningen, at det skulle gå så langt!
Man kan også se det, når vi taler om regelsanering,
og det her er jo en del af vores regelsaneringspakke, hvor vi kommer med et regelsaneringsforslag hver uge.
Og i den forbindelse har der været en ekspeditionsfejl, vil jeg sige til hr. Aage Brusgaard: Da vi arbejdede med denne sag, var hr. Aage Brusgaards store indsats på det område gledet os lidt af minde, og det er ikke, fordi vi vil holde Fremskridtspartiet eller andre gode folk ude.
Men engang imellem skal man da også kunne glæde sig over politisk tyveri.
Vi har f.eks. glædet os over, at den nuværende regering har stjålet mange sikkerhedspolitiske holdninger fra den tidligere regering, og det skal den have tak for.
Man kan sådan set ikke opnå noget bedre i politik, end at éns holdninger bliver stjålet af andre og gjort til varemærker for dem, for så har man jo ikke levet forgæves.
Lad mig også sige, at det jo viser, hvor svært det er at komme dobbeltadministration til livs her i Folketinget, for her har vi altså en situation, hvor vi er ude for, at kommunerne og amterne kigger på de samme ting, og det kunne vi altså spare lidt på ved at fritage amterne for de opgaver.
Jeg har også noteret mig, at der stadig væk er meget forskellige vurderinger af evalueringen af frikommuneforsøgene, for den ene side af salen siger: Det var vel nok dejligt, og det gav anledning til en masse ekstra initiativer, og meget få af dem blev omgjort af højere instanser; men den modsatte side af salen blæser alle de negative eksempler, der er i den, op, så de fylder deres bevidsthed, og det gør, at man ikke har rykket sig meget.
Jo, måske har man alligevel rykket sig noget, for selve tankegangen har jo gået ud på at glide mod en større og større centralisme på planområdet.
Det har vi jo bl.a. set ved, at hele detailplanlægningen nu altså glider væk fra kommunerne og over til amterne.
Men denne mere centrale styring er Det Konservative Folkeparti jo ikke pr. rygmarvsrefleks imod, men vi mener, at den er gal på det her område, for den fjerner beslutningerne for meget fra befolkningen, og det er vi helt enige med vores medforslagsstiller, Venstre, i. Til slut vil jeg sige til CD's ordfører, at jeg er lidt overrasket over partiets negative indstilling til forslaget, for vi har jo hørt tidligere folketingsmedlem fra CD Svend Aage Jensen udtale sig meget positivt om forslaget, og jeg havde da håbet, at det havde smittet af på partiet.
Men det kan vi jo komme tilbage til under udvalgsarbejdet, hvor vi lige kan vende argumenterne en ekstra gang.
Og jeg håber da, at vi denne gang - alle gode gange fire - kan få en større opbakning bag forslaget.